Na osnovu člana 23. stav 1. Pravilnika o uslovima, kriterijumima, merilima, postupku i načinu rada Komisije za izbor korisnika projekta **„RE!NTEGRACIJA - Podrška održivoj (re)integraciji povratnika u Srbiji”** (u daljem tekstu **Pravilnik**), Komisija za izbor Korisnika projekta **„RE!NTEGRACIJA - Podrška održivoj (re)integraciji povratnika u Srbiji”**, osnovana odlukom direktora IDC-a, od 27.04.2020. godine (u daljem tekstu: **Komisija**) na sednici **Komisije**, održanoj 27.04.2020. godine u Novom Pazaru, usvojila je i donela odluku o objavljivanju:

**JAVNOG POZIVA**

za izbor korisnika projekta „RE!NTEGRACIJA - Podrška održivoj (re)integraciji povratnika u Srbiji” za **Meru 2 – Ekonomska podrška**

Ovaj Javni poziv objavljuje se u okviru projekta **„RE!NTEGRACIJA - Podrška održivoj (re)integraciji povratnika u Srbiji”** koji sprovodi nemačka organizacija Udruženje samarićanskih radnika (ASB) i udruženje građana Inicijativa za razvoj i saradnju (IDC), sa korisničkim lokalnim samoupravama gradom Novim Pazarom, opštinom Tutin i opštinom Sjenica, i Lokalnim partnerima na Projektu Regionalnom razvojnom agencijom Sandžaka – SEDA i Muslimanskim humanitarnim društvom ”Merhamet – Sandžak”. Projekat finansira Savezno Ministarstvo za ekonomsku saradnju i razvoj Republike Nemačke (u daljem tekstu: „**Donator**") u okviru programa Engagement Global.

Izabrani korisnici Projekta stiču pravo na podršku definisanu Projektom, Pravilnikom i ovim Javnim pozivom za **Meru 2 – Ekonomska podrška**.

**Mera 2 – Ekonomska podrška** za pokretanje sopstvenog posla ili povećanja opsega sopstvenog posla / poljoprivredne proizvodnje zahvaljujući edukaciji iz oblasti finansija, strateškog planiranja, organizacionog razvoja, marketinga, kao i subvencijama za samozapošljavanje, prekvalifikaciju i dokvalifikaciju i mentoring, obuhvata sledeće mere, u skladu sa Projektom:

2.1. Implementacija biznis treniga;

2.2. Subvencije za mere ostvarivanja prihoda za povratnike;

2.3. Kontinuirane obuke za prekvalifikaciju i dokvalifikaciju;

2.4. Biznis podrška, savetovanje i monitoring;

Pravo na podršku u okviru Projekta imaju svi podnosioci prijava pod jednakim uslovima, a prema uslovima i kriterijumima utvrđenim Pravilnikom i ovim Javnim pozivom.

Pravo na podršku imaju povratnici i članovi njihovih porodičnih domaćinstava, koji imaju prebivalište/boravište na teritoriji neke od korisničkih opština (grad Novi Pazar, opština Tutin, opština Sjenica), kao i druga lica i članovi njihovih porodičnih domaćinstava koja imaju prebivalište/boravište na teritoriji jedne od korisničkih opština.

Podrška krajnjim korisnicima raspoređivaće se na način da najmanje 70% podrške bude namenjeno povratnicima sa teritorija tri korisničke opštine, dok će najviše 30% podrške biti pruženo drugim korisnicima sa teritorije korisničkih opština.

Podrška predviđena projektom raspoređivaće se i po mestu prebivališta potencijalnih korisnika u odnosu na korisničke opštine i u skladu sa Partnerskim ugovorom.

U okviru Mere 2 – Ekonomska podrška, korisnicima projekta biće obezbeđena podrška kroz dve komponente koje se međusobno ne isključuju:

1. Komponenta SAMOZAPOŠLJAVANJA koja obuhvata:
2. Biznis treninge, odnosno treninge za otpočinjanje sopstvenog posla, u okviru kojeg će svaki izabrani korisnik razviti individualni biznis plan,
3. Subvencije za samozapošljavanje za nabavku mašina, opreme i repromaterijala za otpočinjanje sopstvenog posla u skladu sa individualnim biznis planom,
4. Mentorska podrška u biznisu, poslovno savetovanje i monitoring.
5. Komponenta OBUKE ZA PREKVALIFIKACIJU I DOKVALIFIKACIJU.

Subvencije za samozapošljavanje odobravaju se u formi donacije mašina, alata i opreme za rad i repromaterijala navedenim u biznis planu u iznosu do 3.000,00 evra (sa uračunatim PDV-om) po kursu dinara na dan konvertovanja tranše sredstava Donatora iz koje će se subvencije isplatiti.

Pravo na podršku u okviru Mere 2 – Ekonomska podrška, imaju povratnici i članovi njihovih porodičnih domaćinstava, koji imaju prebivalište/boravište na teritoriji neke od korisničkih opština (grad Novi Pazar, opština Tutin, opština Sjenica), kao i druga lica i članovi njihovih porodičnih domaćinstava koja imaju prebivalište/boravište na teritoriji jedne od korisničkih opština, u skladu sa ***Konačnim listama korisnika za Meru 2 - Ekonomska podrška*.**

***Konačne liste korisnika za Meru 2 – Ekonomska podrška*** donosi Komisija u skladu sa Prijavom nezaposlenog lica i proverom podnete dokumentacije pod uslovima, kriterijumima i merilima definisanim Pravilnikom.

Komisija će proces selekcije prijavljenih korisnika u okviru Mere 2 – Ekonomska podrška – Komponenta SAMOZAPOŠLJAVANJE, izvršiti u sledljivom postupku, na sledeći način:

1. Izbor najmanje 80 korisnika za podršku kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan.
2. Izbor 45 korisnika za dodelu subvencija za samozapošljavanje kroz nabavku mašina, opreme i repromaterijala za otpočinjanje sopstvenog posla u skladu sa individualnim biznis planom i mentorsku podršku u biznisu, poslovno savetovanje i monitoring.

Komisija će proces selekcije prijavljenih korisnika u okviru Mere 2 – Ekonomska podrška – Komponenta OBUKE ZA PREKVALIFIKACIJU I DOKVALIFIKACIJU, izvršiti kroz izbor 50 korisnika za obuke za prekvalifikaciju i dokvalifikaciju, paralelno sa komponentom 1, u okviru istog javnog poziva, pri čemu se podrška krajnjim korisnicima u okviru komponenti ne isključuju, već se sistemom bodovanja i podstiče.

Potrebna dokumentacija za podnošenje Prijave na Javni poziv za izbor korisnika projekta „RE!NTEGRACIJA - Podrška održivoj (re)integraciji povratnika u Srbiji” za **Meru 2 – Ekonomska podrška:**

* Saglasnost za obradu podataka o ličnosti (SM1-EP);
* Popunjen prijavni obrazac (PM1-SP);
* Fotokopija lične karte;
* Dokaz o povratničkom statusu ili Izjava da su povratnici (za aplikante koji pripadaju povratničkoj populaciji);
* Izjava o pripadnosti romskoj nacionalnoj manjini za pripadnike ove manjine;
* Potvrda NSZ da su nezaposleni (ili izjava da su nezaposleni ukoliko se ne nalaze na evidenciji NSZ), za aplikante koji su nezaposleni.

Komisija ima pravo da traži i druge dokaze relevantne za odlučivanje o prijavi podnosioca pisanim putem u roku od 3 dana od dana odlučivanja kada je uočeno da je neophodno blagovremeno dostaviti odgovarajući dokaz.

U slučaju nepotpunih prijava, Komisija ima pravo da pisanim zahtevom za dopunu dokumentacije od podnosioca nepotpune prijave traži dopunu dokumentacije u roku od 8 dana od dana razmatranja prijave, a u skladu sa načelom poučavanja neuke stranke i u najboljem interesu korisnika.

Korisnik je dužan da blagovremeno dostavi odgovarajuću dokumentaciju u skladu sa zahtevom u roku od 8 dana od dana prijema zahteva. U suprotnom, Komisija individualnom odlukom odbacuje njegovu prijavu na koju ima pravo žalbe Upravnom odboru Projekta, preko Komsije, u roku od 8 dana od prijema odluke o odbacivanju.

Izbor najmanje 80 korisnika za podršku kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan, sprovešće se u skladu sa sledećim kriterijumima:

|  |
| --- |
| **BODOVNA LISTA –** Izbor najmanje 80 korisnika za podršku kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan |
| **Kriterijumi** | **Broj bodova** |
| **1. Delatnost u kojoj je izražena namera otpočinjanja sopstvenog posla** |
| Proizvodnja  | 30 |
| Usluga | 20 |
| Trgovina | 10 |
| **2. Kategorija teže zapošljivog stanovništva** |
| Povratnici | 30 |
| Pripadnici romske nacionalne manjine | 10 |
| Pripadnici drugih društvenih grupa | 5 |
| **3. Osoba ženskog pola, pripadnica teže zapošljivih kategorija definisanih Pravilnikom** | 10 |
| **4. Korisnik prošao (ili će proći) obuku za prekvalifikaciju i dokvalifikaciju u okviru projekta** | 10 |
| **5. Planirana registracija privredne delatnosti** | 10 |
| **6. Podnosilac prijave nezaposleno lice** | 10 |

Izbor 50 korisnika za obuke za prekvalifikaciju i dokvalifikaciju, sprovešće se u skladu sa sledećim kriterijumima:

|  |
| --- |
| **BODOVNA LISTA –** Izbor 50 korisnika za obuke za prekvalifikaciju i dokvalifikaciju |
| **Kriterijumi** | **Broj bodova** |
| **1. Delatnost u kojoj je izražena namera sticanja znanja, veština i zapošljavanja**  |
| Proizvodnja  | 30 |
| Usluga | 20 |
| Trgovina | 10 |
| **2. Kategorija teže zapošljivog stanovništva** |
| Povratnici | 30 |
| Pripadnici romske nacionalne manjine | 10 |
| Pripadnici drugih društvenih grupa | 5 |
| **3. Osoba ženskog pola, pripadnica teže zapošljivih kategorija definisanih Pravilnikom** | 10 |
| **4. Podnosilac prijave nezaposleno lice** | 10 |

Ako dva ili više lica i porodičnih domaćinstava imaju isti broj bodova, prednost ima lice ili porodično domaćinstvo koje ima veći broj bodova po sledećem prioritetu o kojima Komisija naknadno traži dokaze:

1. **Socio-ekonomska ugroženost**

Prihodi po članu porodice ne prelaze iznos nivoa socijalne sigurnosti za jednočlanu porodicu po propisima iz socijalne zaštite uvećan za 20 procenata.

Dokazuje se: izjavom ili potvrdom nadležnih organa u zavisnosti od pojedinačnog slučaja.

1. **Samohrani roditelj**

Samohrani roditelj, jeste roditelj koji sa decom rođenom u braku ili van braka živi u nepotpunoj porodici odnosno ako je drugi roditelj preminuo, nepoznat ili ako mu je nepoznato prebivalište, odnosno boravište duže od šest meseci, a očigledno je napustio dete i kada drugi roditelj ne učestvuje ili nedovoljno učestvuje u izdržavanju deteta.

Detetom se smatra dete starosti do 18 godina odnosno starosti do 26 godina ako je na redovnom školovanju.

Dokazuje se: Roditelj daje izjavu da se neposredno brine o detetu i da samostalno obezbeđuje sredstva za izdržavanje deteta, da u međuvremenu nije zasnovao bračnu ili vanbračnu zajednicu, da drugi roditelj nedovoljno učestvuje, odnosno učestvuje iznosom manjim od 50% od nadoknade koja je predviđena za izdržavanje deteta na porodičnom smeštaju.

1. **Porodično domaćinstvo koje ima dete sa smetnjama u razvoju**

Stepen ometenosti u razvoju dokazuje se rešenjem nadležnog organa koje je postalo konačno do dana isteka roka za prijavljivanje na javni poziv ili odlukom suda o lišenju poslovne sposobnosti ili produženju roditeljskog prava.

1. **Porodično domaćinstvo koje ima teško bolesnog člana i/ili člana sa telesnim oštećenjima**

Porodično domaćinstvo sa teško bolesnim članom (maligne bolesti i intrakranijalni tumori; hemofilija, teške bolesti krvi koje imaju progresivan tok; insulin zavisni dijabetes melitus (sa sekundarnim komplikacijama retinopatija, nefropatija, neuropatija); multirezistentna tuberkuloza; sistemske autoimune bolesti u odmakloj fazi i/ili sa multisistemskom disfunkcijom; genetske bolesti koje imaju progresivni tok i/ili uzrokuju težak poremećaj metabolizma; hronične psihoze sa nepotpunim remisijama i trajnim izmenama ličnosti; epilepsija sa teškim psihičkim promenama; terminalna bubrežna insuficijencija, na dijalizi i posle transplantacije; progresivna neuromišićna oboljenja; teško trajno oštećenje plućne ventilacije sa hroničnom respiratornom insuficijencijom koja ispunjava kriterijume za dugotrajnu oksigenu terapiju; teške urođene i stečene srčane mane sa teškim oštećenjem srčane funkcije (ehokardiografski ili drugim metodama utvrđena EF manje od 30% ili 40%), druge bolesti srca sa teškim oštećenjem srčane funkcije (EF manje od 30%); bolesti koje dovode do trajnog oštećenja funkcije jetre teškog stepena (portalna hipertenzija, ascites, variksni ezofagusa) i stanja posle transplatacije jetre; težak oblik bronhijalne astme, nekontrolisana, perzistentna i pored redovne terapije; drugi teški oblici bolesti koje dovode do trajno narušenog zdravstvenog stanja.

Zdravstveno stanje se dokazuje mišljenjem odnosno izveštajem zdravstvene ustanove u kojoj je postavljena dijagnoza i/ili u kojoj se leči sa potpisom lekara odgovarajuće specijalnosti.

1. **Žrtve porodičnog nasilja**

Žrtva porodičnog nasilja je lice koje je preživelo akt fizičkog, seksualnog, psihičkog ili ekonomskog nasilja učinioca prema licu sa kojim se učinilac nalazi u sadašnjem ili ranijem bračnom ili vanbračnom ili partnerskom odnosu ili prema licu sa kojim je krvni srodnik u pravoj liniji, a u pobočnoj liniji do drugog stepena ili sa kojim je

srodnik po tazbini do drugog stepena ili kome je usvojitelj, usvojenik, hranjenik ili hranitelj ili prema drugom licu sa kojim živi ili je živeo u zajedničkom domaćinstvu.

Dokazuje se sudskom presudom.

1. **Porodično domaćinstvo koje ima decu na školovanju**

Dokazuje se potvrdom ili izjavom o školovanju.

Izbor 45 korisnika za dodelu subvencija za samozapošljavanje kroz nabavku mašina, opreme i repromaterijala za otpočinjanje sopstvenog posla u skladu sa individualnim biznis planom izvršiće se na osnovu sertifikata o uspešnom pohađanju obuka za otpočinjanje posla i na bazi procene individualnih biznis planova.

Uspešno pohađanje obuka za otpočinjanje posla uslovljeno je prisustvom na najmanje 80% održanih treninga.

Korisnici koji uspešno prođu obuke za otpočinjanje sopstvenog posla predaju individualne biznis planove Komisiji u roku od 15 dana od datuma završetka poslednje obuke.

Procenu biznis planova izvršiće evaluacioni odbori koje će, na predlog projektnog tima, imenovati Komisija za svaku korisničku opštinu posebno. Ocena biznis planova biće urađena na bazi sledećih kriterijuma:

|  |
| --- |
| **BODOVNA LISTA ZA OCENU BIZNIS PLANA** |
| **Kriterijum** | **Kategorija** | **Bodova** |
| **Ocena biznis plana** | Jasno definisana poslovna ideja/predlog *(dat jasan pregled plana aktivnosti; obuhvata kratak opis svakog narednog segmenta plana/aktivnosti; pokazuje potencijal za otvaranje radnih mesta i generisanje prihoda, unapređenje kapaciteta podnosioca prijave, jasno definisani ciljevi)* | ne ispunjava uslove | 0 |
| loše | 1 |
| prihvatljivo | 3 |
| dobro | 5 |
| vrlo dobro | 8 |
| odlično | 10 |
| Analiza tržišta *(ključne karakteristike i potrebe ciljnog/ih tržišta su identifikovane; procenjen je konkurentni ambijent; prikazano je tržišno prihvatanje proizvoda ili usluge)* | ne ispunjava uslove | 0 |
| loše | 1 |
| prihvatljivo | 3 |
| dobro | 5 |
| vrlo dobro | 8 |
| odlično | 10 |
| Operativna strategija *(obuhvata marketinšku, proizvodnu, kadrovsku, administrativnu i finansijsku strategiju)* | ne ispunjava uslove | 0 |
| loše | 1 |
| prihvatljivo | 3 |
| dobro | 5 |
| vrlo dobro | 8 |
| odlično | 10 |
| Finansijski kapacitet Podnosioca prijave i sposobnost da realizuje aktivnosti u okviru zahtevanih sredstava  | ne ispunjava uslove | 0 |
| loše | 1 |
| prihvatljivo | 2 |
| dobro | 3 |
| vrlo dobro | 4 |
| odlično | 5 |
| Stepen ostvarivosti projektnih ciljeva opisanih u poslovnom (biznis planu) Podnosioca prijave  | loše | 1 |
| prihvatljivo | 2 |
| dobro | 3 |
| vrlo dobro | 4 |
| odlično | 5 |
| **Maksimalan broj bodova:**  | **40** |

|  |  |  |
| --- | --- | --- |
| **Kriterijum** | **Kategorija** | **Broj bodova** |
| **Zapošljavanje novih radnika**  | **Za proizvodnju i preradu** |
| nema novih radnika | 0 |
| od 1 do 2 nova radnika | 3 |
| od 3 do 4 nova radnika | 5 |
| 5 ili više novih radnika | 10 |
| **Za uslužne delatnosti** |
| 2 nova radnika | 0 |
| od 3 do 4 nova radnika | 5 |
| 5 ili više novih radnika | 10 |
| **Maksimalan broj bodova:**  | **10** |
| **Udeo sopstvenih ulaganja u pokretanje posla**  | **Za proizvodnju i preradu** |
| 30% < udeo sopstvenih ulaganja ≤ 40% | 1 |
| 40% < udeo sopstvenih ulaganja ≤ 60% | 5 |
| udeo sopstvenih ulaganja > 60% | 10 |
| **Za uslužne delatnosti** |
| 50% < udeo sopstvenih ulaganja ≤ 60% | 1 |
| 60% < udeo sopstvenih ulaganja ≤ 70% | 5 |
| udeo sopstvenih ulaganja > 70% | 10 |
| **Maksimalan broj bodova:**  | **10** |
| **Vrsta delatnosti**  | proizvodnja | 10 |
| prerada | 8 |
| usluge | 5 |
| **Maksimalan broj bodova:**  | **10** |

Korisnik koji ostvari pravo na subvenciju za samozapošljavanje, u skladu sa Pravilnikom, i koji je bodovan po osnovu kriterijuma ***5. Planirana registracija privredne delatnosti***, iz člana 13, stav 1 Pravilnika, u obavezi je da registruje privrednu delatnost u skladu sa Zakonom o privrednim društvima i obavlja registrovanu delatnost i izmiruje obaveze po osnovu doprinosa za obavezno socijalno osiguranje najmanje 12 meseci, počev od dana otpočinjanja obavljanja delatnosti.

Pravo na subvenciju može se ostvariti i udruživanjem više korisnika, osnivanjem privrednog društva radi samozapošljavanja. Ukoliko se više korisnika udruži, u skladu sa Pravilnikom, svako lice pojedinačno podnosi zahtev za subvenciju za samozapošljavanje i ostvarivanje prava na subvenciju.

Lice koje je bodovano po osnovu kriterijuma **5. Planirana registracija privredne delatnosti**, iz člana 13, stav 1 Pravilnika, je u obavezi da registruje, odnosno otpočne obavljanje registrovane delatnosti nakon donete odluke, a najkasnije do datuma potpisivanja ugovora.

Dokumentacija za zaključivanje ugovora za lice koje je bodovano po osnovu kriterijuma ***5. Planirana registracija privredne delatnosti,*** iz člana 13. stav 1 Pravilnika:

* fotokopija rešenja nadležnog organa o upisu u registar, ukoliko nije registrovan u APR;
* fotokopija potvrde o izvršenoj registraciji kod Poreske uprave (obrazac REG);
* fotokopija potvrde o izvršenoj prijavi na obavezno socijalno osiguranje;
* fotokopija kartona deponovanih potpisa kod poslovne banke.

Korisnik subvencije za samozapošljavanje, koji je bodovan po osnovu kriterijuma ***5. Planirana registracija privredne delatnosti***, iz člana 13, stav 1 Pravilnika***,*** dužan je da:

* obavlja registrovanu delatnost i izmiruje obaveze po osnovu doprinosa za obavezno socijalno osiguranje najmanje 12 meseci, počev od dana otpočinjanja obavljanja delatnosti;
* omogući praćenje realizacije i dostavi dokaze o realizaciji ugovorne obaveze Komisiji i
* obavesti Komisiju o svim promenama koje su od značaja za realizaciju ugovora, u roku od 8 dana od dana nastanka promene.

U slučaju neispunjenja ili delimičnog ispunjenja obaveza iz ugovora, korisnik subvencije je u obavezi da vrati ceo ili srazmerni iznos isplaćenih sredstava uvećan za zakonsku zateznu kamatu.

Korisnik subvencije za samozapošljavanje, koji nije bodovan po osnovu kriterijuma 5***. Planirana registracija privredne delatnosti,*** iz člana 13, stav 1 Pravilnika, dužan je da se prema doniranoj opremi, mašinama i repromaterijalima odnosi sa pažnjom dobrog domaćina, da iste koristi za realizaciju svog biznis plana i da ih ne otuđi u roku od 2 godine od datuma potpisivanja ugovora o dodeli subvencije za samozapošljavanje.

Na osnovu broja bodova koje podnosilac prijave ostvari u skladu sa članom 13. ovog Pravilnika, Komisija objavljuje **Preliminarnu listu korisnika za podršku kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan** i **Preliminarnu listu korisnika za obuke za prekvalifikaciju i dokvalifikaciju,** dok na osnovu člana 14. ovog Pravilnika, Komisija objavljuje **Preliminarnu listu korisnika za dodelu subvencija za samozapošljavanje kroz nabavku mašina, opreme i repromaterijala za otpočinjanje sopstvenog posla u skladu sa individualnim biznis planom i mentorsku podršku u biznisu, poslovno savetovanje i monitoring**  (u daljem tekstu: **Preliminarne liste korisnika za Meru 2 – Ekonomska podrška**).

**Preliminarne liste korisnika za Meru 2 – Ekonomska podrška** sadrže: naziv Komisije, osnov za pripremu, redni broj, broj prijave, ime i prezime podnosioca prijave na Javni poziv, mesto prebivališta, broj bodova po svakom kriterijumu, ukupan zbir bodova, datum utvrđivanja Preliminarnih lista, rok i način podnošenja prigovora.

Na **Preliminarne liste korisnika za Meru 2 – Ekonomska podrška**, podnosilac prijave može da uloži prigovor Komisiji, u pisanoj formi, u roku od 8 dana od dana isticanja preliminarnih lista na oglasnim tablama grada Novog Pazara, opštine Tutin i opštine Sjenica, zvaničnim sajtovima grada Novog Pazara, opštine Tutin, opštine Sjenica, kao i na sajtovima SEDA-e, Merhameta i IDC-a.

Prigovor mora da sadrži: ime, prezime i adresu podnosioca prigovora, razloge zbog kojih se prigovor izjavljuje i potpis podnosioca prigovora.

Prigovor se podnosi predajom pismenog podneska Komisiji preko Regionalne razvojne agencije SEDA – kancelarija u Novom Pazaru,Tutinu i Sjenici.

O osnovanosti prigovora Komisija odlučuje u skladu sa odredbama ovog Pravilnika i na osnovu podataka navedenih u prigovoru, konkursne dokumentacije, činjeničnog stanja utvrđenog prilikom terenskog obilaska podnosioca zahteva, ukoliko je neophodno, a u roku od 8 dana od dana prijema prigovora.

Nakon razmatranja osnovanosti eventualnih prigovora, Komisija donosi Odluku o prigovoru i istu dostavlja poštanskim putem podnosiocu prigovora u roku od 3 dana od dana kada je Odluka o prigovoru doneta.

Nakon isteka roka iz prethodnog stava i završetka postupka po prigovoru, Komisija objavljujeodgovarajuće **Konačne lsite korisnika za podršku kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan, Konačnu listu korisnika za obuke za prekvalifikaciju i dokvalifikaciju,** kao i **Konačnu listu korisnika za dodelu subvencija za samozapošljavanje kroz nabavku mašina, opreme i repromaterijala za otpočinjanje sopstvenog posla u skladu sa individualnim biznis planom i mentorsku podršku u biznisu, poslovno savetovanje i monitoring**  (u daljem tekstu: **Konačne liste korisnika za Meru 2 – Ekonomska podrška**).

Na ***Konačne liste korisnika za Meru 2 – Ekonomska podrška***, podnosilac prijave može uložiti žalbu Upravnom odboru Projekta, u roku od 8 dana od objavljivanja Konačnih lista na oglasnim grada Novog Pazara, opštine Tutin i opštine Sjenica, zvaničnim sajtovima grada Novog Pazara, opštine Tutin, opštine Sjenica, kao i na sajtovima SEDA-e, Merhameta i IDC-a.

Žalba mora da sadrži: ime, prezime i adresu podnosioca žalbe, razloge zbog kojih se žalba izjavljuje i potpis podnosioca žalbe.

Žalba se podnosi predajom pismenog podneska Upravnom odboru Projekta, preko kancelarije IDC-a u Beogradu, Ul. Milana Rakića 65a, 11 000 Beograd, lično ili poštom.

O osnovanosti žalbe Upravni odbor Projekta odlučuje u skladu sa odredbama ovog Pravilnika i na osnovu podataka navedenih u žalbi, konkursne dokumentacije, činjeničnog stanja utvrđenog prilikom terenskog obilaska podnosioca zahteva, ukoliko je neophodno, kao i izveštaja Komisije o postupku izbora korisnika. O žalbi se donosi odluka koja se poštanskim putem dostavlja podnosiocu u roku od 3 dana od dana donošenja.

Nakon roka iz prethodnog stava i razmatranja eventualnih žalbi od strane Upravnog odbora Projekta, Komisija donosi odgovarajuće Odluke - **Odluku o dodeli podrške kroz obezbeđivanje biznis treninga, odnosno treninga za otpočinjanje sopstvenog posla, u okviru kojeg će svaki izabrani korisnik razviti individualni biznis plan, Odluku o dodoeli podrške za obuke za prekvalifikaciju i dokvalifikaciju,** kao i **Odluku o dodeli podrške kroz dodelu subvencija za samozapošljavanje kroz nabavku mašina, opreme i repromaterijala za otpočinjanje sopstvenog posla u skladu sa individualnim biznis planom i mentorsku podršku u biznisu, poslovno savetovanje i monitoring**  (u daljem tekstu: **Odluke o izboru korisnika za Meru 2 – Ekonomska podrška**).

Prijava za podršku u okviru Mere 2 – Ekonomska podrška, sa pratećom dokumentacijom, podnosi se lično, u kancelarijama Regionalne razvojne agencije Sandžaka, u Novom Pazaru, na adresi 7. juli bb, u Tutinu, na adresi Pešterska 2/6, i u zgradi opštine Sjenica, adresa Kralja Petra I 10, kancelarija br.26.

**JAVNI POZIV JE OTVOREN OD PONEDELJKA, 27. aprila 2020. godine, i traje do 15. juna 2020. godine.**

 PREDSEDNIK KOMISIJE

 \_\_\_\_\_\_\_\_\_\_\_\_\_\_\_\_\_\_\_\_

Novi Pazar, 27.04.2020.